Ghislaine Maxwell skuldig aan mensehandelGhislaine Maxwell is na afloop van die uitspraak na die Metropolitan-aanhoudingfasiliteit in Brooklyn geneem. (Foto: Scott Heins / Getty Images via AFP) Die Britse sosiale vlinder Ghislaine Maxwell is Woensdag in New York skuldig bevind op aanklagte van mensehandel en dat sy jong meisies vir Jeffrey Epstein voorberei het om seksueel misbruik te word. Altesaam 12 jurielede het vandeesweek oor die lot van die 60-jarige dogter van die koerantmagnaat Robert Maxwell beraadslaag en haar aan vyf van die ses aanklagte teen haar skuldig bevind. Maxwell kan moontlik nou die res van haar lewe agter tralies deurbring. Die meer ernstige aanklag teen haar, naamlik die mensehandel van ŉ minderjarige vir seksdoeleindes, dra ŉ maksimum vonnis van 40 jaar tronkstraf, terwyl sy tussen vyf en tien jaar vir die ander misdrywe opgelê kan word. Die jurie het haar wel onskuldig bevind op die aanklag dat sy ŉ minderjarige aangemoedig het om te reis met die doel om aan onwettige seksdade deel te neem. Maxwell se prokureur, Bobbi Sternheim, sê hulle is teleursgesteld met die uitspraak, maar dat hulle reeds aan ŉ appèl werk. “Ons glo vas in Ghislaine se onskuld. Ons is vol vertroue dat regverdigheid vir haar sal geskied,” het hy aan verslaggewers buite die hof gesê. Maxwell is na afloop van die uitspraak na die Metropolitan-aanhoudingfasiliteit in Brooklyn geneem. ŉ Datum vir haar vonnisoplegging is nog nie vasgestel nie. Jeffrey Epstein en Ghislaine Mawell saam in 2005 (Foto: BBC) Die Amerikaanse prokureur Damian Williams het die uitspraak verwelkom en gesê Maxwell is aan “die ergste misdade denkbaar” skuldig bevind, naamlik die “fasilitering van en deelname aan die seksuele misbruik van kinders”. “Die pad na geregtigheid was heeltemal te lank, maar vandag [Woensdag] het geregtigheid geskied,” het Williams in ’n verklaring gesê. Die aanklagte teen Maxwell spruit uit voorvalle wat tussen 1994 en 2004 plaasgevind het. Twee van Epstein se beweerde slagoffers sê hulle was so jonk as 14 toe Maxwell hulle na bewering begin voorberei het en gereël het dat hulle aan Epstein masserings gee wat tot seksuele aktiwiteite gelei het. Hulle name is nie bekend gemaak nie. Een, wat slegs as “Jane” geïdentifiseer is, het vertel hoe Maxwell haar by ’n somerkamp gewerf en haar “spesiaal” laat voel het. Sy het gesê die seksuele ontmoetings met Epstein het “roetine” geword, en dat Maxwell soms teenwoordig was. ’n Ander een, wat “Carolyn” genoem word, het gesê sy is gewoonlik ná seksuele ontmoetings met Epstein $300 (meer as R4 790) betaal, dikwels deur Maxwell self. Die 66-jarige Epstein, wat skuldig bevind is op aanklag dat hy talle minderjarige meisies oor verskeie jare seksueel mishandel het, is op 10 Augustus 2019 dood aangetref in sy sel by die Metropolitan-gevangenis in New York.